google/wiki40b huggingface dataset:
Φίλιπ Νόελ-Μπέικερ

Πολιτική σταδιοδρομία

Μετά τον πόλεμο, ο Νόελ-Μπέικερ αναμείχθηκε έντονα στη δημιουργία της Κοινωνίας των Εθνών, ως βοηθός του Λόρδου Ρόμπερτ Σέσιλ, και στη συνέχεια του Σερ Τζέιμς Έρικ Ντράμοντ, τον πρώτο γενικό γραμματέα του οργανισμού. Αφιέρωσε επίσης μέρος του χρόνου του στη διδασκαλία, σαν καθηγητής διεθνούς δικαίου στο Πανεπιστήμιο του Λονδίνου από το 1924 έως το 1929 και σαν λέκτορας στο Πανεπιστήμιο Γέιλ από το 1933 έως το 1934.
Η πολιτική του καριέρα με το Εργατικό Κόμμα ξεκίνησε το 1924 όταν προσπάθησε ανεπιτυχώς να εκλεγεί στο κοινοβούλιο. Εξελέγη σαν αντιπρόσωπος του Κόβεντρι το 1929, αλλά έχασε τη θέση του το 1931. Το 1936 κέρδισε μία αναπληρωματική εκλογή στο περιφερειακό κοινοβούλιο του Ντέρμπι μετά την παραίτηση του Τζέιμς Χένρυ Τόμας. Το 1950 η θέση χωρίστηκε και ο Νόελ-Μπέικερ μεταφέρθηκε στο κοινοβούλιο του βόρειου Ντέρμπι και συνέχισε εκεί μέχρι το 1970. Το 1977, έγινε ισόβιος ευπατρίδης με τον τίτλο «Βαρόνος Νόελ-Μπέικερ», της πόλης του Ντέρμπι.
Την περίοδο του Δευτέρου Παγκοσμίου Πολέμου υπό τον Ουίνστον Τσόρτσιλ, διαδραμάτισε ενεργό ρόλο σαν κοινοβουλευτικός γραμματέας ενώ ανέλαβε διαδοχικά μια σειρά κατώτερων υπουργείων στην κυβέρνηση των Εργατικών του Κλέμεντ Ατλι. Κατείχε επίσης εξέχουσα θέση μέσα στο Εργατικό Κόμμα, το 1946 μάλιστα υπήρξε πρόεδρος του. Στα μέσα της δεκαετίας του 1940 σαν αντιπρόσωπος της Βρετανίας συμμετείχε στη σύνταξη του καταστατικού και των κανονισμών των Ηνωμένων Εθνών.

Προσωπική ζωή

Ο Φίλιπ Νόελ-Μπέικερ παντρεύτηκε την Ιρένε Νόελ, νοσοκόμα σε νοσοκομείο εκστρατείας, το 1915 στο ανατολικό Γκρίστεντ και υιοθέτησε το συνδυασμό των επωνύμων τους στο όνομά του το 1943. Ο μοναχογιός τους, Φράνσις Νόελ-Μπέικερ, έγινε επίσης πολιτικός και υπηρέτησε στα κοινά μαζί με τον πατέρά του. Ερωμένη του Φίλιπ Νόελ-Μπέικερ από το 1936 έως το 1956 ήταν η Λαίδη Μέγκαν Λόιντ Τζορτζ, κόρη του πρώην ηγέτη του Φιλελεύθερου Κόμματος, Ντέιβιντ Λόιντ Τζορτζ, η οποία και η ίδια ήταν φιλελεύθερη και αργότερα βουλευτής με το Εργατικό Κόμμα. Μετά το θάνατο του στο Ουέστμινστερ, τάφηκε δίπλα στην Ιρένε στο Χέισοτ του δυτικού Σάσεξ.
Θεμισταγόρας ο Εφέσιος

Έργα του

Όπως μαρτυρεί το παρωνύμιό του φέρεται ή να γεννήθηκε ή να άκμασε στην Έφεσο απροσδιόριστης όμως εποχής της αρχαιότητας. Έγραψε την "Χρυσήν Βίβλον" απόσπασμα της οποίας έχει διασώσει ο Αθήναιος, το οποίο πραγματεύεται περί της νύμφης Ελιχρύσης και του ομώνυμου άνθους. Επίσης έργο του Θεμισταγόρα του Εφεσίου φέρεται και στο Μεγάλο ετυμολογικό περί Σάμου και Αστυπάλαιας.
DAX

Εκδόσεις

Ο DAX έχει δύο εκδόσεις που ονομάζονται δείκτης απόδοσης και δείκτης τιμών, ανάλογα με το αν τα μερίσματα υπολογίζονται. Ο δείκτης απόδοσης είναι ο πιο διαδεδομένος, ωστόσο, ο δείκτης τιμών είναι παρόμοιος με διαδεδομένους δείκτες σε άλλες χώρες.
Τουνγκουράουα

Το Τουνγκουράουα (ισπανικά: Tungurahua) είναι ενεργό στρωματοηφαίστειο στον Ισημερινό, στην Κορδιλιέρα Οξιδεντάλ. Βρίσκεται στην επαρχία Τουνγκουράουα, στην οποία έδωσε το όνομά του. Το όνομά του προέρχεται από τις Κέτσουα λέξεις τουνγκούρι (λαιμός), ράουα (φωτιά), δηλαδή λαιμός της φωτιάς. Το ηφαίστειο βρίσκεται σε αυξημένη ηφαιστειακή δραστηριότητα την τελευταία δεκαετία, με ισχυρές εκρήξεις το 1999, τις 16 Αυγούστου 2006, τις 6 Φεβρουαρίου 2008, 28 Μαΐου 2010, 4 Δεκεμβρίου 2010 και 26 Απριλίου 2011. Πριν το 1999 ισχυρές εκρήξεις έλαβαν χώρα το 1916-1918, το 1886 και το 1773. Η συνήθης ηφαιστειακή δραστηριότητα είναι στρομπολικού τύπου, με ανδεσιτική και δακιτική λάβα. Η πιο πρόσφατη ηφαιστειακή δραστηριότητα άρχισε τον Φεβρουάριο του 2014.
Το Τουνγκουράουα έχει ύψος 5.023 μέτρα και βρίσκεται περίπου 130 χιλιόμετρα νότια της πρωτεύουσας Κίτο. Υψώνεται απότομα, περίπου 3 χιλιόμετρα ψηλότερα από τους βόρειους πρόποδές του. Κοντά βρίσκονται τα ανενεργά ηφαίστεια Τσιμποράσο και Ελ Αλτάρ. Με ύψος περίπου 5 χιλιόμετρα, το Τουνγκουράουα έχει χιόνι στην κορυφή του. Πριν την έκρηξη του 1999 υπήρχε επίσης ένας μικρός παγετώνας. Το σημερινό ηφαιστειακό οικοδόμημα είναι το τρίτο κατά σειρά του ηφαιστείου και δημιουργήθηκε μετά την κατάρρευση του προηγούμενου πριν περίπου 3000 χρόνια. Το πρώτο ηφαιστειακό οικοδόμημα κατέρρευσε στο τέλος του Πλειστόκαινου.
Φορεσιά των Χασιών

Η φορεσιά των Χασιών είναι η παραδοσιακή γυναικεία ενδυμασία που φοριόταν κατά τα παλιότερα χρόνια στην περιοχή των Χάσιων Όρεων. Εμφανιζόταν σε χωριά μεταξύ του Αλιάκμονα και του Σαρανταπόρου, από τα Σέρβια έως τη Δεσκάτη.
Τα κύρια μέρη της φορεσιάς είναι το πουκάμισο, η λιμαριά, το γιλέκο, ο σαγιάς, το σιγκούνι, η ποδιά, το ζουνάρι, τα σκούνια και τα γουρουνοτσάρουχα. Το νυφικό κεφαλόδεσμο αποτελούσαν το γκαργκούλι, τον τιπέ, τον κότσο και τη μεσάλα, ενώ συγκρατείται και στολίζεται από τα μαγγούρια, τα τσιγκέλια και τα σκουλαρίκια. Στα κοσμήματα ανήκουν τα θηλύκια, το κόσμημα στο στήθος και τα βραχιόλια. Συνηθιζόταν ακόμη για προστασία να σχηματίζουν στο μέτωπο, ανάμεσα στα φρύδια ένα σταυρό με καμένες καρφίτσες (στιγματισμός).

Το πουκάμισο, η λιμαριά και το γιλέκο

Το πουκάμισο φτιαχνόταν από άσπρο χοντρό βαμβακερό ύφασμα και ήταν κεντημένο με σταυροβελονιά ( μετρητή βελονιά). Η λιμαριά είχε τη χρησιμότητα της τραχηλιάς και κατασκευαζόταν από βαμβακερό ύφασμα, με το ίδιο κέντημα με το πουκάμισο και φοριόταν μέσα από αυτό, κλείνοντας το άνοιγμα στο στήθος. Το γιλέκο ήταν βαμβακερό, αμάνικο και φοριόταν πάνω από το πουκάμισο με σκοπό να συγκρατεί το στήθος, καθώς κούμπωνε κάτω από αυτό με θηλύκια (ασημένιες πόρπες) ή ζάβες.

Ο σαγιάς, το σιγκούνι, η ποδιά, το ζουνάρι, τα σκούνια και τα γουρουνοτσάρουχα

Ο σαγιάς ήταν το καλοκαιρινό εξωτερικό φόρεμα. Ήταν αμάνικο και φοριόταν πάνω από το πουκάμισο και το γιλέκο. Ήταν φτιαγμένο από χοντρό βαμβακερό λευκό ύφασμα με κεντήματα. Το σιγκούνι, ήταν το εξωτερικό μάλλινο φόρεμα. Ήταν και αυτό αμάνικο και αντικαθιστούσε το σαγιά το χειμώνα. Το σιγκούνι των Χασίων θεωρείται από τα πιο πλούσια. Η ποδιά συνήθως ήταν μακριά και στενή σε γαλάζιο σκούρο χρώμα. Φοριόταν κάτω από το σαγιά ή το σιγκούνι και ήταν ολοκέντητη με κρόσσια στην άκρη. Το ζουνάρι στη μέση, πάνω από την ποδιά και το σαγιά, έσφιγγε με τα θηλύκια. Τα σκούνια ήταν μάλλινες κάλτσες πλεγμένες στο χέρι, γεμάτες σχέδια. Τα φορούσαν στο σπίτι και στην πατούσα είχαν δέρμα από βόδι, πρόβατο ή γουρούνι. Τα γουρουνοτσάρουχα φοριόνταν αποκλειστικά εκτός σπιτιού.

Κεφαλόδεσμος και κοσμήματα

Τα μαλλιά των γυναικών συνήθως ήταν σε δύο κοτσίδες. Τα βασικά κομμάτια του κεφαλόδεσμου ήταν το γκαργκούλι (ένα κομμάτι από μαλλί ή βαμβάκι που το τύλιγαν σε πανί και το τοποθετούσαν στην κορυφή του κεφαλιού με τουλπάνινο μαντήλι και κορδόνι), ο τιπές (κόκκινο φέσι, με ασημένια νομίσματα ραμμένα τριγύρω και τον φορούσαν στις γιορτές), ο κότσος (χοντρή μάλλινη πλεξίδα από μαλλιά που τοποθετούσαν περίτεχνα στο κεφάλι και οι νέες τον στόλιζαν με πολύχρωμα μαλλιά), τα μαγγούρια (σειρές από τρύπια νομίσματα, περασμένες σε κλωστές που τα στερέωναν στο γκαργκούλι), τα τσιγγέλια (πλεχτό κόσμημα που στερέωναν στον κότσο, από το οποίο κρέμονταν φλουριά), τα σκουλαρίκια , η μεσάλα (κόκκινο μεταξωτό μαντήλι με πολύχρωμα σχέδια, που φορούσαν αρχικά οι ηλικιωμένες ενώ αργότερα φορέθηκε και από τις νεότερες ηλιακιακά γυναίκες, δεμένη στο κεφάλι σαν το φέσι, όταν πλέον πήρε τη θέση του) . Στο στήθος για κόσμημα φορούσαν το γιορντάνι.
Παλαιό Ελευθεροχώρι Πιερίας

Ιστορικά στοιχεία

Στο Ελευθεροχώρι υπήρχαν αρκετές οικογένειες γηγενών, οι λεγόμενοι ντόπιοι. Τα πρώτα χρόνια κατοικούσαν εκεί και πολλές οικογένειες Τούρκων, οι οποίοι μετά τη Συνθήκη της Λωζάννης και την ανταλλαγή των πληθυσμών έφυγαν για την Τουρκία. Αργότερα ήρθαν περίπου 10 οικογένειες, πρόσφυγες από τη Θράκη.
Η ονομασία «Παλαιό Ελευθεροχώρι» προήλθε αργότερα, για να φαίνεται η διαφορά από το Νέο Ελευθεροχώρι. Το Ελευθεροχώρι αναφέρεται ότι είχε 13 οικίες με 51 κατοίκους (Ορθόδοξος πληθυσμός) το 1913, σε Πίνακα του Πληθυσμού της Υποδιοικήσεως της Κατερίνης (από το Δήμο Κατερίνης). Σε έκθεση της δεκαετίας του '30 βρίσκουμε ότι το Δημοτικό Σχολείο στο χωριό είχε έναν δάσκαλο και 163 μαθητές. Μετά τη δεκαετία του '70 υπήρξε υψηλό κύμα μετανάστευσης.
Game Boy Light

Το Game Boy Light κυκλοφόρησε στις 14 Απριλίου 1998 από τη Nintendo και ήταν διαθέσιμο μόνο στην Ιαπωνία. Ήταν η μόνη φορητή παιχνιδομηχανή της Nintendo που παράχθηκε με ενσωματωμένο φωτισμό μέχρι την τελευταία έκδοση του Gameboy Advance SP, που βγήκε το 2005.
Αναμνηστικό μετάλλιο της ανακηρύξεως του Συντάγματος του 1843

Το Αναμνηστικό Μετάλλιο της ανακηρύξεως του Συντάγματος του 1843 ήταν ελληνικό μετάλλιο. Ιδρύθηκε με το διάταγμα της 3ης Σεπτεμβρίου. Απονεμήθηκε στους στρατιωτικούς και πολίτες που συνέβαλαν κατά την επανάσταση της 3ης Σεπτεμβρίου. Κρεμόταν από ταινία πορφυρή.

Περιγραφή

Το μετάλλιο έφερε στην εμπρόσθια όψη την επιγραφή «ΣΥΝΤΑΓΜΑΤΙΚΟΣ ΘΡΟΝΟΣ». Στην πίσω όψη αναγράφονταν η ημερομηνία «3 ΣΕΠΤΕΜΒΡΙΟΥ 1843».
Μίριαμ Λεόνε

Βιογραφία

Γεννημένη στη Κατάνια της Σικελίας από πατέρα δάσκαλο και μητέρα δημοτική υπάλληλο, η Μίριαμ μετά την αποφοίτηση της από το Λύκειο "Τζούλι και Πεννίσι" πήγε στο Πανεπιστήμιο της Κατανία. Το 2008 πήρε μέρος στον διαγωνισμό ομορφιάς Miss Italia όπου κέρδισε και το στέμμα της ομορφότερης γυναίκας στη Ιταλία για το 2008. Επίσης κέρδισε τον τίτλο Miss Cinema.
Το 2010 παρουσίασε την εκπομπή Unomattina Estate στο  Rai 1.
Την καριέρα της  στην υποκριτική την ξεκίνησε στην αρχή με μικρούς ρόλους μέχρι που πήρε έναν βασικό ρόλο στην δραματική μίνι τηλεοπτική σειρά (12 επεισοδίων) " Η γυναίκα με το πέπλο".
Μαρία Σαράφογλου

Βιογραφία

Γεννήθηκε στις 17 Ιουνίου 1977 στην Αθήνα με καταγωγή από την Χίο. Είναι απόφοιτη της Νομικής Σχολής του Αριστοτελείου Πανεπιστημίου Θεσσαλονίκης και κάτοχος μεταπτυχιακού στη διεθνή δημοσιογραφία από το πανεπιστήμιο City του Λονδίνου. 
Γνωρίζει Αγγλικά, Ισπανικά, Γαλλικά και Κινέζικα. 
Υπήρξε παντρεμένη με το δημοσιογράφο Αντώνη Αλαφογιώργο και το 2010 γεννήθηκε ο γιος της. Το 2018 πήρε διαζύγιο.

Καριέρα

Εργαζόταν στην Ελληνική Ραδιοφωνία Τηλεόραση (ΕΡΤ) από το 2000 μέχρι και το 2012. Αρχικά ξεκίνησε με το ελεύθερο ρεπορτάζ και στη συνέχεια παρουσίασε τις εκπομπές «Πρώτη γραμμή», «Συμβαίνει τώρα», «Σάββατοκύριακο στη ΝΕΤ» και τέλος «Σάββατο - Κυριακή live».
Το 2006 κλήθηκε από την ΕΡΤ Ψηφιακή να παρουσιάσει δελτία ειδήσεων στην ελληνική αλλά και στην αγγλική γλώσσα, ενώ στη συνέχεια την καθημερινή ενημερωτική εκπομπή «Agenda».
Το καλοκαίρι του 2012 πήρε μεταγραφή από την ΕΡΤ στο Mega Channel. Η Μαρία Σαράφογλου ξεκίνησε στις 13 Αυγούστου 2012 στο Mega Channel, στην πρωινή ενημέρωση του καναλιού.
Το Σεπτέμβριο του 2014 η Μαρία Σαράφογλου ανέλαβε την παρουσίαση του κεντρικού δελτίου ειδήσεων του Mega Channel. Τον Ιανουάριο του 2015 αντικαταστάθηκε στην παρουσίαση του καθημερινού κεντρικού δελτίου του Mega Channel από τη δημοσιογράφο Όλγα Τρέμη και η ίδια ανέλαβε να παρουσιάζει το κεντρικό δελτίο του Mega Channel τα Σαββατοκύριακα.
Τον Απρίλιο του 2016, επιβλήθηκε στην Μαρία Σαράφογλου από την ΕΣΗΕΑ η ποινή της επίπληξης για την μεροληπτική της στάση την περίοδο πριν το δημοψήφισμα του 2015. Πήρε μεταγραφή από το Mega στον ΑΝΤ1.
Αρχικά παρουσίαζε το κεντρικό δελτίο του σταθμού για 2 εβδομάδες. Από τις 30 Ιανουαρίου και μέχρι σήμερα αναλαμβάνει την παρουσίαση του μεσημεριανού δελτίου ειδήσεων του ΑΝΤ1 συνήθως τις Παρασκευές και όλες τις καθημερινές το απογευματινό δελτίο ενώ κάνει μία σειρά συνεντεύξεων με προσωπικότητες από την Ελλάδα και το εξωτερικό.
3139 Σαντού

Φυσικά χαρακτηριστικά

Η μέση διάμετρος του Σαντού εκτιμάται σε 41,2 ± 1,6 χιλιόμετρα, ενώ το γεωμετρικό άλβεδό του είναι 0,0598. Ο Σαντού περιστρέφεται γύρω από τον εαυτό του μία φορά κάθε 6 ως 11 ώρες.
Έλωρος

Ιστορία

Πιθανώς ιδρύθηκε από αποίκους από τις Συρακούσες αν και κράτησε την ανεξαρτησία της. Αναφέρεται πρώτα από τον Σκύλακα τον Καρυανδέα, ενώ ο Θουκυδίδης, αν και αναφέρει επανειλημμένα τον δρόμο που οδηγεί από την περιοχή του Έλωρου προς τις Συρακούσες, δεν αναφέρει ποτέ να υπήρχε η συγκεκριμένη πόλη. Η πόλη κατακτήθηκε από την Ρωμαϊκή Δημοκρατία κατά τον Β΄ Καρχηδονιακό Πόλεμο από τον Μάρκο Κλαύδιο Μαρκέλλο το 214 π.Χ.
Η πόλη αναφέρεται και πάλι από ρήτορες ως ναυτική πόλη όπου δεχόταν επιθέσεις από πειρατές, αλλά δεν εμφανίζεται στον κατάλογο των πόλεων της Σικελίας του Πλίνιου του Πρεσβύτερου γιατί την θεωρούσε οχυρό. Αργότερα ο Κλαύδιος Πτολεμαίος αναφέρει την πόλη.
Τα ερείπια ακόμα φαίνονταν κατά το 1500 στην όχθη του ομώνυμου ποταμού. Τα πιο εμφανή από αυτά ήταν τα ερείπια ενός θεάτρου και ένα μέρος οικιών και τοίχων. Λέγεται ότι εξαφανίστηκαν, αλλά εξακολουθεί να υπάρχει μεταξύ αυτού του τόπου και της θάλασσας μια περίεργη στήλη ή μνημείο, χτισμένο από μεγάλες πέτρες, που ανεβαίνει σε τετράγωνο βάθρο.
Σιχισμός στο Μπανγκλαντές

Ο Σιχισμός στο Μπαγκλαντές χρονολογείται από το 1503, αλλά έχει μειωθεί μετά την διαίρεση της Ινδίας. Οι περισσότεροι σιχιστές της χώρας είναι υπάλληλοι της Ινδικής Υψηλής Επιτροπής ή προσκυνητές. Υπήρχαν δεκαοκτώ ιστορικά γκουρντβάρα στο Μπαγκλαντές αλλά τώρα μόνο επτά έχουν απομείνει.

Ιστορία

Ο Γκουρού Νανάκ επισκέφθηκε το Μπαγκλαντές και ίδρυσε μια σειρά από Γκουρντβάρα. Η Γκουρντβάρα Νανάκ Σάχι (গুরুদুয়ারা নানকশাহী) είναι η κύρια γκουρντβάρα (αίθουσα προσευχής) στη Ντάκα του Μπαγκλαντές. Βρίσκεται στην πανεπιστημιούπολη του Πανεπιστημίου της Ντάκα και θεωρείται ως η μεγαλύτερο των 7 γκουρντβάρα της χώρας. Μετά τη διχοτόμηση της Ινδίας, η κοινότητα των Σιχ έφυγε για την Ινδία. Μετά τον Ινδοπακιστανικό Πόλεμο του 1971 και τον απελευθερωτικό πόλεμο του Μπανγκλαντές, Ινδοί σιχιστές στρατιώτες βοήθησαν στην ανακαίνιση των Γκουρντβάρα που έμειναν στο Μπαγκλαντές.
Μισανδρισμός

Ο μισανδρισμός ή μισανδρία είναι το μίσος, η περιφρόνηση ή η προκατάληψη εναντίον ανδρών ή αγοριών. Είναι παράλληλη σε μορφή με τον μισογυνισμό. Ο μισανδρισμός μπορεί να εκδηλωθεί με διάφορους τρόπους, συμπεριλαμβανομένων των διακρίσεων λόγω φύλου, της δυσφήμησης των ανδρών, της βίας κατά των ανδρών, της σεξουαλικής αντικειμενοποίησης των ανδρών, ή γενικότερα του μίσους, του φόβου, του θυμού και της περιφρόνησης των ανδρών.
Ο μισανδρισμός ταυτίζεται συχνά αλλά όχι απαραίτητα ορθώς με τον ακραίο φεμινισμό τρίτου και τέταρτου κύματος.
Gajim

Αποστολή

Ο στόχος του Gajim είναι να παρέχει ένα πλήρως εξοπλισμένο και εύχρηστο XMPP πρόγραμμα πελάτη για τους χρήστες του GTK. Το Gajim δεν απαιτεί το GNOME για να τρέξει, αν και τρέχει περίφημα σε περιβάλλον GNOME.

Χαρακτηριστικά Δικτύου

Επειδή το Jabber επιτρέπει μεταφορές σε άλλες υπηρεσίες, τις οποίες πολλοί διακομιστές παρέχουν, το Gajim μπορεί να συνδεθεί στο Yahoo!, AIM, ICQ και στην Υπηρεσία Μηνυμάτων .NET. Άλλες υπηρεσίες που είναι διαθέσιμες είναι το RSS και το ATOM για συγκετρωτές ειδήσεων, η αποστολή SMS και η πρόγνωση καιρού. Για περισσότερα βλέπε Jabber.
Πινακοθήκη (έντυπο)

Η Πινακοθήκη ήταν ελληνικό καλλιτεχνικό περιοδικό του 20ού αιώνα.

Ιστορική αναδρομή

Ήταν ένα από τα πρώτα περιοδικά καλλιτεχνικού περιεχομένου που κυκλοφόρησαν στην Ελλάδα, και ιδιαίτερα στην Αθήνα. Κυκλοφόρησε τον Μάρτιο του 1901 υπό την συντακτική διεύθυνση του Δημ. Ι. Καλογερόπουλου. Συνέχισε να εκδίδεται πάνω από εικοσιπέντε έτη.

Περιγραφή και περιεχόμενο

Ήταν περιοδικό με εκλεκτή ύλη, πλούσια εικονογράφηση και με ειδικούς συνεργάτες στον καλλιτεχνικό τομέα.
Ασχολήθηκε αποκλειστικά στις εικαστικές τέχνες.
Ασάφα Πάουελ

Βιογραφικά στοιχεία

Γεννήθηκε στις 23 Νοεμβρίου του 1982. Ήταν 5ος στον τελικό των 100μ. στους Ολυμπιακούς Αγώνες στην Αθήνα, το 2004.

Παγκόσμιος ρέκορντμαν 2005-08

Στην Αθήνα, στις 14 Ιουνίου 2005 κατέρριψε το παγκόσμιο ρεκόρ, με 9,77 δευτερόλεπτα (προηγούμενο ρεκόρ 9,78 , από τον Αμερικανό Τιμ Μοντγκόμερι, το 2002). 
Ο Πάουελ ισοφάρισε για μία ακόμη φορά το παγκόσμιο ρεκόρ στα 100μ., στη διάρκεια του μίτινγκ στίβου της σειράς Γκόλντεν Λιγκ στη Ζυρίχη, στις 18 Αυγούστου του 2006. 
Ο Τζαμαϊκανός κέρδισε την κούρσα με επίδοση 9.77 (άνεμος θετικός 1μ./δευτερόλεπτο), όσο δηλαδή είχε πετύχει στις 14 Ιουνίου 2005 στο μίτινγκ «Τσικλητήρεια» στην Αθήνα, αλλά και στις 11 Ιουνίου 2006 στο Γκέιτσχεντ. Ο Ασάφα Πάουελ ανακηρύχθηκε κορυφαίος αθλητής του 2006 στο Παγκόσμιο Αθλητικό Γκαλά της IAAF, που έγινε το Νοέμβριο του 2006 στο Μόντε Κάρλο.
Στο Παγκόσμιο Πρωτάθλημα του 2007 ήρθε 3ος στα 100μ. Στις 9 Σεπτεμβρίου 2007, στα προκριματικά του Γκραν Πρι της IAAF στο Ριέτι της Ιταλίας, πέτυχε νέο παγκόσμιο ρεκόρ με 9,74 δευτερόλεπτα στα 100μ. Το ρεκόρ αυτό καταρρίφθηκε στο μίτινγκ της Νέας Υόρκης, με 9.72 από τον συμπατριώτη του Πάουελ, Γιουσέιν Μπολτ.

Ολυμπιακοί Αγώνες 2008

Στους Ολυμπιακούς Αγώνες του 2008 στο Πεκίνο, ο Πάουελ προκρίθηκε στον τελικό των 100μ. και αγωνίστηκε στις 16 Αυγούστου του 2008, σημειώνοντας χρόνο 9.95 και καταλαμβάνοντας την 5η θέση. 
Μετά τους Ολυμπιακούς αγώνες του Πεκίνου, έλαβε μέρος στο Παγκόσμιο πρωτάθλημα του 2009 στο Βερολίνο, κατακτώντας το χάλκινο μετάλλιο στα 100 μ., πίσω από τους Γιουσέιν Μπολτ και Τάισον Γκέι, τερματίζοντας σε χρόνο 9,84. Η συμμετοχή του πάντως στο παγκόσμιο πρωτάθλημα κρίθηκε την τελευταία στιγμή καθώς η Ομοσπονδία της χώρας του ζήτησε αρχικά από την IAAF να αποσύρει τό όνομα του από τις αρχικές λίστες συμμετοχής, καθώς αυτός και άλλοι 5 συμπατριώτες του δεν είχαν εμφανιστεί την προγραμματισμένη στιγμή στη Νυρεμβέργη και συνέχισαν τις προπονήσεις τους στην Ιταλία.
Ύστερα από εξηγήσεις, και έπειτα από πιέσεις της Παγκόσμιας Ομοσπονδίας, η Ομοσπονδία της Τζαμάικα απέσυρε το αίτημά της.

Μετέπειτα πορεία

Στις 30 Ιουνίου 2011 ο Πάουελ πέτυχε τον καλύτερο χρόνο στα 100 μ. για το 2011, με 9.78 στο Ντάιαμοντ Λιγκ της Λωζάνης. Στις 14 Ιουλίου 2013 ανακοινώθηκε ότι ο Πάουελ βρέθηκε θετικός στην απαγορευμένη ουσία οξιλοφρίνη.
Κύπελλο Ελλάδος ποδοσφαίρου ανδρών 1978-79

Η διοργάνωση

Στην 37η διοργάνωση του κυπέλλου Ελλάδας 1978-79 μετείχαν συνολικά 58 ομάδες (18 Α' εθνικής και 40 Β' εθνικής κατηγορίας). Διεξήχθη σε 6 γύρους, συμπεριλαμβανομένου του τελικού. Τη χρονιά αυτή καθιερώθηκε για πρώτη φορά στο κύπελλο Ελλάδας για την προημιτελική και ημιτελική φάση, η διεξαγωγή διπλών αγώνων στις έδρες των 2 ομάδων, κατά το πρότυπο των Ευρωπαϊκών κυπέλλων.
Μέχρι τους αγώνες αυτούς, η πιο ενδιαφέρουσα φάση ήταν εκείνη των "16", όπου από τους 8 αγώνες, μόνο 2 κρίθηκαν στην κανονική διάρκεια του αγώνα. Υπήρχαν και δύο πολύ δυνατά ζευγάρια (Άρης - Παναθηναϊκός και Ολυμπιακός - ΠΑΟΚ), με τους γηπεδούχους να παίρνουν την πρόκριση στη διαδικασία των πέναλτι. Στην ίδια διαδικασία νωρίτερα ο Άρης είχε αποκλείσει τον συμπολίτη του Ηρακλή.
Στον τελικό έφτασε η πρωταθλήτρια τη χρονιά εκείνη ΑΕΚ και μετά από 12 χρόνια ο Πανιώνιος, ο οποίος έκανε την έκπληξη αποκλείοντας στον προημιτελικό τον Άρη με μεγάλη νίκη - ανατροπή στην έδρα του (5-1 στη ρεβάνς της ήττας του με 5-2) και τον Ολυμπιακό στον ημιτελικό με τον κανονισμό του εκτός έδρας γκολ, σ' έναν συγκλονιστικό επαναληπτικό αγώνα όπου σφυρίχτηκαν συνολικά 4 πέναλτι (από 2 σε κάθε ομάδα), με τον Ολυμπιακό όμως να αστοχεί στο δεύτερο, ακριβώς στο 90'. Η έκπληξη ολοκληρώθηκε στον τελικό, όπου με νίκη 3-1 επί της αντιπάλου του, ο σύλλογος της Νέας Σμύρνης έφτασε στην κατάκτηση του πρώτου τίτλου της ιστορίας του.
Καύκασος

Ο Καύκασος ή Καυκάσια όρη είναι οροσειρά στην Ευρασία, ανάμεσα στη Μαύρη και την Κασπία θάλασσα, στη περιοχή της Καυκασίας. Αποτελείται από δύο επιμέρους οροσειρές, το Μεγάλο Καύκασο, ο οποίος ξεκινά από την περιοχή του Σότσι (το οποίο φιλοξένησε τους Χειμερινούς Ολυμπιακούς Αγώνες του 2014) και ακολουθώντας πορεία προς ανατολικά-νοτιοανατολικά φτάνει μέχρι την πρωτεύουσα του Αζερμπαϊτζάν το Μπακού, και το Μικρό Καύκασο, ο οποίος είναι παράλληλος στη μεγάλη οροσειρά, περίπου 100 χιλιόμετρα νότια. Το ψηλότερο βουνό της οροσειράς είναι το Ελμπρούς, στο Μεγάλο Καύκασο, με μέγιστο ύψος 5.645 μέτρα πάνω από την επιφάνεια της θάλασσας.

Γεωλογία

Ο Καύκασος σε μεγάλο βαθμό σχηματίστηκε ως αποτέλεσμα της σύγκρουσης της αραβικής τεκτονικής πλάκας με την ευρασιατική, με την αραβική τεκτονική πλάκα να κινείται βόρεια προς την ευρασιατική τεκτονική πλάκα. Σε ολόκληρη η περιοχή συχνά λαμβάνουν χώρα ισχυροί σεισμοί που σχετίζονται με αυτή την κίνηση. Ο Μικρός Καύκασος από την άλλη είναι κυρίως ηφαιστειακής προέλευσης.

Αξιοσημείωτες κορυφές

Συχνά, το ψηλότερο βουνό της Ευρώπης αναφέρεται ότι είναι το Ελμπρούς (5.642 μέτρα), στην οροσειρά του Καυκάσου, αν και μερικές πηγές αναφέρουν ως ψηλότερο το Λευκό Όρος/Μον Μπλαν (4.810 μ.) στις Άλπεις ως το ψηλότερο. Η οροσειρά του Καυκάσου γενικά θεωρείται ότι ανήκει τόσο στην Ευρώπη όσο και στην Ασία. Ο Μεγάλος Καύκασος αποτελεί το πιο χρησιμοποιούμενο όριο ανάμεσα στις δύο ηπείρους. Οι ορειβάτες θεωρούν ότι το Ελμπρούς είναι το ψηλότερο βουνό της Ευρώπης.
Ο Χάρι Πότερ και το Κύπελλο της Φωτιάς

Υπόθεση

Ο Χάρι Πότερ επιστρέφει για το τέταρτο έτος των σπουδών του στο Χόγκουαρτς. Εκεί μαθαίνει ότι ετούτην την χρονιά θα διεξαχθεί στο Χόγκουαρτς το Τρίαθλο Μαγείας, ένας θεσμός διοργάνωσης στον οποίον συμμετέχουν διάφορα σχολεία μαγείας τα οποία συνεργάζονται μεταξύ τους για την πραγματοποίηση αυτού του θεσμού και ο οποίος περιλαμβάνει τρεις άθλους. Τα σχολεία τα οποία θα συμμετέχουν θα είναι το Μπομπατόν και το Ντάρμστρανγκ. Από το κάθε σχολείο επιλέγεται ένας πρωταθλητής, ο οποίος είναι και ο εκπρόσωπος του κάθε σχολείου στους άθλους αυτούς.Ο πρωταθλητής επιλέγεται από το Κύπελο της Φωτιάς, ένα μαγικό αντικείμενο, κύπελλο, το οποίο θεωρείται ο αμερόληπτος κριτής αφού αυτό επιλέγει μονάχα τους πρωταθλητές που θα εκπροσωπήσουν το κάθε σχολείο. Ωστόσο, για την ασφάλεια των μαθητών, θεσπίζεται ένας κανονισμός σύμφωνα με τον οποίον κανένας μαθητής κάτω των 17 ετών δεν θα μπορεί να δηλώσει συμμετοχή σε αυτούς τους άθλους. Παρ 'όλα αυτά, ο Χάρι Πότερ, παρότι μικρότερος σε ηλικία απ' ό,τι προβλέπει ο κανονισμός, επιλέγεται να συμμετάσχει στο Τρίαθλο Μαγείας, συμμετέχοντας έτσι και στους τρεις άθλους του Τριάθλου. Ο πρώτος άθλος θα είναι να αντιμετωπίσει έναν δράκο σε μια αρένα και να του κλέψει το αυγό του, ο δεύτερος άθλος θα είναι να αντιμετωπίσει τους γοργονανθρώπους στη λίμνη του Χόγκουαρτς ενώ ο τρίτος άθλος θα είναι να μπει σε έναν λαβύρινθο και εκεί να βρει και να πάρει πρώτος το κύπελλο του Τριάθλου.Στην πορεία ο Χάρι θα ανακαλύψει μια σκοτεινή συνωμοσία που υφαίνεται γύρω του η οποία θα τον επηρεάσει στη συμμετοχή του στους άθλους αυτούς κι όχι μόνο.
Διεθνής Ένωση Κινηματογραφικών και Τηλεοπτικών Σχολών

Η Διεθνής Ένωση Κινηματογραφικών και Τηλεοπτικών Σχολών (CILECT) αποτελείται από τις σημαντικότερες  σχολές κινηματογράφου και τηλεόρασης στον κόσμο και ιδρύθηκε στις Κάννες το 1955.
Σκοπός της είναι να προσφέρει ένα μέσο για την ανταλλαγή ιδεών μεταξύ των σχολών μελών και να τους βοηθήσει να κατανοήσουν το  μέλλον της εκπαίδευσης για δημιουργικό  προσωπικό στον κινηματογράφο,  την τηλεόραση  και τα σχετικά  μέσα.
Είναι αφιερωμένη στη δημιουργία,  ανάπτυξη και διατήρηση της περιφερειακής και διεθνούς συνεργασίας μεταξύ των σχολών μελών της και στην ενθάρρυνση της κινηματογραφικής και τηλεοπτικής κατάρτισης στον αναπτυσσόμενο  κόσμο.
Παναγιώτης Σημανδηράκης

Βιογραφία

Σπούδασε στο Εθνικό και Καποδιστριακό Πανεπιστήμιο Αθηνών, όπου σπούδασε στο τμήμα Οικονομικών Επιστημών και κατέχει μεταπτυχιακό. Είναι γενικός γραμματέας του Οικονομικού Επιμελητηρίου Δυτικής Κρήτης. Επιπλέον, είναι ιδρυτικό μέλος και Πρόεδρος της Οργανωτικής Επιτροπής των Γιορτών Ρόκκας.
Το 2010 εξελέγη περιφερειακός σύμβουλος Κρήτης εκπροσωπώντας την Περιφερειακή Ενότητα Χανίων, με τον συνδυασμό «Κρήτη Πρώτη Δύναμη». Ήταν τακτικό μέλος στην Οικονομική Επιτροπή της Περιφέρειας Κρήτης.
Από το 2014 έως το 2017 ήταν αντιπεριφερειάρχης Παιδείας, Διά Βίου Μάθησης και Απασχόλησης. Επίσης, ήταν εντεταλμένος περιφερειακός σύμβουλος στο ίδιο αντικείμενο.
Τον Οκτώβριο του 2018 ανακοίνωσε την υποψηφιότητα του για τον Δήμο Χανίων με μήνυμά του στα μέσα κοινωνικής δικτύωσης. Στον πρώτο γύρο έλαβε 19,09% και στον δεύτερο γύρο, στις 2 Ιουνίου 2019, αναδείχθηκε δήμαρχος Χανίων με ποσοστό 57,15%.
FIFA 2000

Περιγραφή

Ανάμεσα στις πρωτοπορείες του παιχνιδιού ήταν η ικανότητα που έδινε στον παίκτη να παίζει συνεχόμενες σεζόν, πράγμα που του έδινε την ευκαιρία να αγωνίζεται είτε για προαγωγή είτε για υποβιβασμό στον διαγωνισμό του Ευρωπαϊκού Κυπέλλου.
Ο σχολιασμός από τη Βρετανική έκδοση του παιχνιδιού παρέχεται από τους σχολιαστές του BBC John Motson, Mark Lawrenson και Chris Waddle. Η Αμερικάνικη έκδοση παρέχει σχολιασμό από τους Phil Schoen και Julie Foudy. Σχολιασμοί από άλλες χώρες υπάρχουν για τις Γερμανικές, Ισπανικές, Γαλλικές, Ιταλικές, Εβραϊκές, Ιαπωνικές, Ελληνικές και Βραζιλιάνικες εκδόσεις.